Speel-speel : 04/01/14
O dis lekker om te lewe!! Vanoggend voel ek sommer net lus om koers te kies iewers heen en foto's te loop neem. Ek het gister doelbewus en doelgerig die ou Pretoriapad gevat om die kosmos wat dié tyd van die jaar blom, te gaan afneem. En toe met net vyf foto's teruggekom, net genoeg om vir nog meer lus te word.
Hemels! Wat 'n verrassing was hierdie foto nie! So skoon en suiwer. Lieflik is die wêreld in herfstyd.
Sommer 'n hele plaat pienk en wit vreugdes bymekaar!
'n Grondpad draai links uit, die klip en die paal lê nommerpas langs mekaar.
My oorlede Ma se gedig pas so mooi by hierdie foto.....
Soos vlinders vrolik, fladderend
waai kosmos in die wind
langs paaie deur die vleie
en oor die bulte ver
wieg prettig, pienk en pers
die blommemassa fyn
soos kant en sy gespin -
in herfs blom kosmos oor ons land
Wie het die veld geploeg, geplant,
Wie het dit daar gesaai?
Sy hand het dit geskape
Sy hand het dit formeer,
Ja in Sy grote Kosmos
Is Hy van alles Heer!
Daarom ry ek toe vanoggend sommer 'n rigting in met die hoop dat ek nog meer plate en plate kosmos sal sien. Helaas! Daar was toe nie so baie nie, maar darem mooi genoeg om te geniet!
Vroeg Maart verras 'n kosmos my
al wuiwend langs die pad.
Die somer gaan te gou verby -
Hier groet die najaar my so bly!
Dou, skitterend, blinknat.
In Maartmaand kantel kleure bont
al waaiend in die wind;
met najaar dwaal gedagtes rond -
kom lê soet woorde in my mond;
'k het soveel vreug gevind.
Soos kosmoskleure pers en wit
al swaaiend om my heen,
het stilte in my hart kom sit
'n vrede sag en kinderlik
soos najaars milde reën.
(Maureen Grobler. 1920 -1993)
Labels: April, blomme, gedigte, gras, herfs, hoëveld, kosmos, Maartmaand, Maureen Grobler, paaie, pienk, velde, vreugdes, wit